Nyt gratis undervisningsmateriale til indskolingen:

# Velkommen til mit hjem

To nye film og fire multimediefortællinger skal hjælpe børn og lærere med at tale om flygtninge og det gode kulturmøde. Udgangspunktet er gensidig respekt og medmenneskelighed. Projektet fortæller flygtningebørns historier både fra en flygtningelejr og her fra Danmark.

Hvad siger man egentlig til børn, når de spørger om, hvordan det er at være flygtningebarn og have mistet sit hjem? Det giver tøjdyrene Snapper og Topper et bud på sammen med Sigurd Barrett i et nyt og gratis undervisnings- og samtalemateriale til børn i indskolingsalderen.

Velkommen til mit hjem gør det nemmere for lærere at tale med børn om, hvad det vil sige at være flygtning, og skaber et udgangspunkt for et godt kulturmøde mellem flygtningebørn og danske børn. Udgangspunktet er gensidig respekt, medmenneskelighed og nysgerrighed.

Projektet består af en række redskaber til den gode samtale:

- To oplysnings- og samtalefilm om at være flygtningebarn i henholdsvis en flygtningelejr i et nærområde (Kenya) og i Danmark. Hver film er i to afsnit a ca. 18 minutters varighed.

- Fire multimediefortællinger, der giver et indblik i, hvad Danmark er for et land og viser, hvordan etnisk danske børn og flygtningebørn møder hinandens og deres egen kultur og hverdag. Temaerne er mit hjem, min fritid, min mad og mine traditioner. Multimediefortællingerne tilgås online via 4 links og er velegnede til undervisning i mindre grupper via laptops og tablets.

Projektets materialer er målrettet 0.-4. klassetrin og kan bruges der, hvor skolen møder flygtningebørn første gang, og i almenklassen med eller uden flygtningebørn. Materialerne er udviklet i samarbejde med lærere i Skanderborg og Horsens kommuner.

Du finder film og multimediefortællinger på [dkm.dk/hjem](http://www.dkm.dk/hjem), hvor du også kan finde diverse støttematerialer og informationer.

Velkommen til mit hjem tager udgangspunkt i universet omkring tøjdyrene Snapper og Topper og Sigurd Barrett, som mange børn allerede kender, og som har vist sig at være et godt redskab til at få børn til at snakke om og reflektere over komplicerede emner. Tidligere er bl.a. udgivet ”Sigurd fortæller Bibelhistorier”, ”Historier om at være til” og senest ”Historier om verdens uretfærdighed”.

Velkommen til mit hjem er blevet til i et samarbejde mellem Y’s Men Region Danmark, Danmarks Kirkelige Mediecenter og Folkekirkens Nødhjælp.